Euroopan parlamentin päätöslauselma, joka sisältää huomautukset päätökseen vastuuvapaudesta Euroopan ammatillisen koulutuksen kehittämiskeskuksen hallintoneuvostolle talousarvion toteuttamisesta varainhoitovuonna 2001



Virallinen lehti nro L 148 , 16/06/2003 s. 0083 - 0088

Virallinen lehti nro 064 E , 12/03/2004 s. 0252 - 0256



Euroopan parlamentin päätöslauselma, joka sisältää huomautukset päätökseen vastuuvapaudesta Euroopan ammatillisen koulutuksen kehittämiskeskuksen hallintoneuvostolle talousarvion toteuttamisesta varainhoitovuonna 2001 EUROOPAN PARLAMENTTI, joka ottaa huomioon tilintarkastustuomioistuimen kertomuksen Euroopan ammatillisen koulutuksen kehittämiskeskuksen tilinpäätöksestä varainhoitovuodelta 2001 sekä keskuksen vastaukset(1) (C5-0601/2002), ottaa huomioon 7. maaliskuuta 2003 annetun neuvoston suosituksen (C5-0088/2003), ottaa huomioon EY:n perustamissopimuksen ja erityisesti sen 276 artiklan, ottaa huomioon neuvoston asetuksen (ETY) N:o 337/75(2), sellaisena kuin se on muutettuna neuvoston asetuksella (ETY) N:o 1946/93(3), 12 artiklan ja ottaa huomioon 25. kesäkuuta 2002 annetun varainhoitoasetuksen(4) 185 artiklan, ottaa huomioon työjärjestyksen 93 a artiklan ja liitteen V, ottaa huomioon talousarvion valvontavaliokunnan mietinnön sekä työllisyys- ja sosiaalivaliokunnan lausunnon (A5-0079/2003), A. ottaa huomioon, että Euroopan ammatillisen koulutuksen kehittämiskeskus (Thessalonikin keskus) edistää ja kehittää ammatillista koulutusta ja opetusta yhteisön tasolla kokoamalla asiakirjoja alan järjestelmistä ja kehityksestä ja jakamalla kaikkea asiaan liittyvää tietoa ja asiakirjoja, harjoittamalla alan tutkimusta, tukemalla yhdenmukaistettua lähestymistapaa ammatillisen koulutuksen kehittämiseen sekä toimimalla osapuolten välisenä keskustelufoorumina, B. ottaa huomioon, että parlamentti myönsi 10. huhtikuuta 2002 keskuksen hallintoneuvostolle vastuuvapauden(5) sen talousarvion toteuttamisesta varainhoitovuonna 2000 ja että se samassa yhteydessä - pahoitteli, että Cedefop ei ollut täyttänyt sitoumuksiaan menettelyistä, joita se oli itse päättänyt noudattaa tehdessään sopimuksia varsinkin automaattisen tietojenkäsittelyn alaan liittyvistä hankkeista, - piti myönteisenä hallintoneuvoston hyväksymää toimintasuunnitelmaa, joka oli osa ulkopuolista arviointia laaditun kertomuksen seurantaa, ja sitä, että Cedefop oli luvannut panna toimintasuunnitelman täytäntöön annettujen tavoitteiden ja aikataulun mukaisesti sekä pitää parlamentin ajan tasalla toimittamalla sille vuosittaisen kertomuksen saavutetusta edistyksestä, - vaati, että keskuksen Euroopan koulutussäätiön kanssa laatima uusi yhteistyökehys pantaisiin kokonaisuudessaan täytäntöön, C. ottaa huomioon, että tilintarkastustuomioistuin on saanut kohtuullisen varmuuden siitä, että 31. joulukuuta 2001 päättyneen varainhoitovuoden tilinpäätös on luotettava ja tilien perustana olevat toimet kaiken kaikkiaan lailliset ja asianmukaiset, 1. panee merkille seuraavat luvut Euroopan ammatillisen koulutuksen kehittämiskeskuksen tileistä; Tulostili varainhoitovuosilta 2001 ja 2000 >TAULUKON PAIKKA> Lähde: Euroopan ammatillisen koulutuksen kehittämiskeskus. Huom. summissa voi olla pyöristyksistä johtuvia eroja. NB: Tuloksen ja oman pääoman negatiivinen saldo ei merkitse pääoman vähenemistä. Talousarvion toteuttaminen / varainhoitoa koskevat säännökset 2. pahoittelee, että keskus ei ole laskenut hyödykkeidensä poistoja niin, että sen taseeseen kirjatut arvot noudattaisivat sen omaisuuteen kuuluvien tavaroiden arvoa; odottaa keskuksen noudattavan tilintarkastustuomioistuimen huomautusta; 3. pahoittelee, että keskus on tilintarkastustuomioistuimen arvostelusta huolimatta pitänyt yllä ennakkomaksujärjestelmää, jonka enimmäismäärä on liian korkea; odottaa keskuksen noudattavan paremmin tilintarkastustuomioistuimen tekemiä huomautuksia välttyäkseen tulevaisuudessa vastaavalta arvostelulta; 4. pahoittelee, että keskus ei ole tilintarkastustuomioistuimen toistuvista huomautuksista huolimatta täysin noudattanut sopimuksentekomenettelyjä; muistuttaa, että tämä ei merkitse vain tasapuolisen kohtelun periaatteen rikkomista, vaan saattaa myös johtaa syrjittyjen tarjoajien käynnistämiin oikeustoimiin keskusta vastaan; ilmoittaa jatkavansa tällaisten tapausten seuraamista; odottaa keskuksen jatkavan toimia tehtäviensä suunnittelun parantamiseksi niin, että tulevaisuudessa vältytään kiireellisiltä tapauksilta, jotka ovat aikaisemmin johtaneet julkisia hankintamenettelyjä koskevien sääntöjen rikkomisiin; 5. panee merkille tilintarkastustuomioistuimen näkemyksen, jonka mukaan toimintamäärärahojen siirtoja suoritetaan yhä liikaa (2,8 miljoonaa euroa) ja keskuksen olisi jatkettava pyrkimyksiään toimintansa suunnittelun laadun ja seurannan parantamiseksi; toteaa, että uusi varainhoitoasetus tarjoaa asianmukaisemman oikeusperustan määrärahojen siirroille; pitää kuitenkin myönteisenä keskuksen vakuutusta, että se pyrkii parantamaan toimintansa suunnittelun laatua ja seurantaa; Ulkopuolisen arvioinnin seurantavaihe 6. on sitä mieltä, että keskuksen tulisi noudattaa tarkemmin vuoden 2001 ulkoiseen arviointiraporttiin sisältyviä suosituksia varmistaakseen, että sille asetetut tehtävät ja sen taloudellisten ja henkilöresurssien organisointi vastaavat paremmin toisiaan; 7. odottaa tästä syystä, että keskus vastaa myönteisin toimin tilintarkastustuomioistuimen kritiikkiin tasapainottaakseen paremmin hallintomenonsa ja toimintaohjelmaansa perustuvat toimintamenot, jotta epäsuhta sen tehtävien sekä taloudellisten ja henkilöresurssien jakautumisen välillä korjautuisi; 8. ottaa huomioon ponnistelut, joita keskus on toteuttanut pannakseen täytäntöön toimintasuunnitelmansa; tulee seuraamaan ilmoitettujen toimenpiteiden asianmukaisuutta riittävien tulosten saavuttamiseksi pitäen mielessä erityisesti kyvyn vastata unionin laajenemiseen liittyviin uusiin haasteisiin; kehottaa keskusta laatimaan tulevina vuosina analyysin toteutettujen toimenpiteiden vaikutuksesta; Yhteistyö Euroopan koulutussäätiön kanssa 9. ottaa huomioon tässä yhteydessä syyskuussa 2002 julkaistusta yhteisestä seurantaraportista ilmenevät keskuksen ja Euroopan koulutussäätiön yhteiset ponnistelut näiden elinten välisen yhteistyökehyksen täytäntöönpanemiseksi laajentumisprosessin aikana ja ehdokasmaiden valmistautumisvaiheessa; 10. katsoo, että Kööpenhaminan Eurooppa-neuvoston päätelmien valossa tarvitaan yksityiskohtainen analyysi vaikutuksista, joita on ehdokasvaltioita koskevien toimivaltuuksien siirrolla Euroopan koulutussäätiöltä Cedefopille; kehottaa näin ollen komissiota tekemään tällaisen arvioinnin yhdessä asianomaisten virastojen kanssa ja tarvittaessa tekemään asiantuntija- ja henkilöstövoimavarojen ja taloudellisten resurssien siirtoa koskevia ehdotuksia; 11. ehdottaa, että sen asiasta vastaavat valiokunnat seuraisivat tämän yhteistyön tuloksia voidakseen arvioida kyseisen yhteistyön laajentamismahdollisuuksia ottaen huomioon ratkaisut, jotka merkitsevät toimintojen sulauttamista tarvittaessa yhteen; Muut ehdotukset 12. muistuttaa, että ulkoisessa arviointiraportissa korostettiin merkittävien ponnistelujen tärkeyttä Cedefopin julkisen kuvan parantamiseksi ja kehotettiin muun muassa tehostamaan tiedon jakamista ja kohdistamista; muistuttaa, että samassa raportissa kehotettiin keskustelemaan mahdollisista hyödyistä, joita Cedefop voisi saavuttaa vahvistamalla Euroopan koulutussäätiön kanssa tehtävää yhteistyötä; Varainhoitoasetuksen 185 artiklassa tarkoitettuja elimiä koskevat yleiset seikat 13. panee merkille, että monien virastojen hallinto- ja toimintamenot ovat epätasapainossa, sillä hallintomenot ylittävät toiminnallisiin tarkoituksiin käytettävien menojen määrän; 14. katsoo, että kyseisillä virastoilla tulisi olla enemmän toiminnallisia tehtäviä; katsoo, että niiden vastuulle voitaisiin esimerkiksi antaa koulutuksen ja terveydenhuollon alaan kuuluvien yhteisön ohjelmien toteuttaminen; toteaa, että näin vältettäisiin tarve perustaa uusia komission toimeenpanovirastoja; pyytää komissiota tekemään tätä koskevia ehdotuksia viimeistään 30. kesäkuuta 2003 ja ennen uusien toimeenpanovirastojen perustamista; 15. muistuttaa, että komission varainhoidon valvojan toteuttamaa virastojen riippumatonta ennakkovalvontaa ei enää ole; 16. on huolestunut siitä, että rahoitustoimenpiteiden ulkopuolisen ennakkotarkastuksen puuttuminen saattaa lisätä väärinkäytösten ja huonon hallinnon riskiä; kehottaa tästä syystä - tilintarkastustuomioistuinta lisäämään tilintarkastajiensa tekemien tarkastusten määrää; - virastoja tarkistamaan perusteellisesti talousarvion toteuttamismenettelyjään ja muuttamaan niitä riskien pienentämiseksi; 17. pyytää virastoja saattamaan talousarvion toteuttamismenettelynsä uudessa varainhoidon puiteasetuksessa(6) säädettyjen vaatimusten mukaisiksi mahdollisimman pian mutta viimeistään 1. heinäkuuta 2003 mennessä; 18. muistuttaa, että virastojen on otettava käyttöön omat varainhoitoa koskevat säännöksensä, jotka eivät saa poiketa varainhoidon puiteasetuksesta muuten kuin silloin, jos niiden erityiset toiminnalliset tarpeet sitä edellyttävät ja komissio on antanut siihen ennalta suostumuksen; pyytää tilintarkastustuomioistuinta antamaan lausuntonsa kaikista virastojen käyttöön ottamista varainhoitoa koskevista säännöksistä, jotka poikkeavat varainhoidon puiteasetuksesta; 19. korostaa erityisesti tiukkaa tehtävien eriyttämisen periaatetta tulojen ja menojen hyväksyjien sekä tilinpitäjien välillä sekä viimeksi mainittujen roolin tehostamista a) tilinpitojärjestelmien laatimisessa ja vahvistamisessa; b) tilinpidossa; c) tulojen ja menojen hyväksyjän luomien tilinpitotietojen toimittamista koskevien järjestelmien vahvistamisessa; d) yhteistyössä komission tilinpitäjän kanssa; e) tilinpäätösten ja talousarvion toteutusta koskevien kertomusten valmistelussa ja esittämisessä; 20. korostaa, että virastojen hallintoneuvostojen on käytettävä tilinpitäjien nimitysperusteina heidän erityistä ammattitaitoaan, joka osoitetaan todistuksilla tai vastaavalla ammattikokemuksella; muistuttaa, että tilinpitäjät eivät ole tulojen ja menojen hyväksyjien alaisia; 21. pyytää virastoja noudattamaan täysin varainhoitoasetuksessa vahvistettuja sääntöjä hankintamenettelyistä; korostaa, että avoimia tarjouskilpailuja on käytettävä mahdollisimman paljon avoimuuden lisäämiseksi ja potentiaalisten tarjoajien yhtäläisen kohtelun varmistamiseksi; 22. pyytää virastoja valvomaan tarkkaan henkilökohtaisista syistä anotun virkavapauden myöntämistä varmistaakseen, että avoimuutta ja eturistiriitojen välttämistä koskevat vaatimukset täyttyvät; 23. muistuttaa, että julkisia hankintoja koskevien sääntöjen noudattamatta jättäminen on mahdollisesti virastojen taloudellisten etujen vastaista ja että se saattaa olla myös jäsenvaltioiden lakien mukaan rikos; 24. pyytää tilintarkastustuomioistuinta antamaan tilaisuuden tullen kertomuksen siitä, tekevätkö kaikki yhteisön erillisvirastot asianmukaisesti yhteistyötä Euroopan petostentorjuntaviraston OLAFin kanssa ja soveltavatko ne rajoituksetta OLAFin sisäisistä tutkimuksista 25. toukokuuta 1999 tehtyä toimielinten välistä sopimusta(7); pyytää lisäksi, että tilintarkastustuomioistuin arvioisi yhteistyön tehokkuutta tähän mennessä tutkittujen tapausten perusteella; 25. ottaa huomioon, että tilintarkastustuomioistuin valittaa käytäntöä, jonka mukaan sähköistetyissä tietojärjestelmissä sovelletaan "erityiskäyttöoikeuksia" (yksi ainoa niin kutsuttu "super-user" hoitaa toimeenpanijan, tulojen ja menojen hyväksyjän, varainhoidon valvojan ja tilinpitäjän tehtäviä), koska käytäntö ei vastaa tehtävien eriyttämisen periaatetta; pyytää kaikkia virastoja varmistamaan, että tällaisia erityiskäyttöoikeuksia ei enää myönnetä; 26. korostaa, että sähköistetyillä tietojärjestelmillä on taattava mahdollisuus jäljittää jokainen toimenpide ja jokainen järjestelmän muutos tilintarkastuksessa ("audit trail") niin, että muutoksen luonne ja sen tehnyt henkilö on milloin tahansa mahdollista todeta; 27. kehottaa komissiota tekemään näiden yhteisön elinten toimivuutta parantavia ehdotuksia, tehostamaan rahankäyttöä kustannus-hyötyanalyysin avulla ja välttämään tarpeetonta virastojen lisäämistä tulevien jäsenvaltioiden integroinnin valmistelun nopeuttamiseksi; katsoo, että näihin ehdotuksiin voi sisältyä määräyksiä yhteisten hallintoneuvostojen perustamisesta samankaltaisia tehtäviä hoitaville elimille; 28. pitää tehokkuus- ja kustannussyistä mahdottomana kasvattaa entisestään erillisvirastojen hallintoneuvostojen kokoa tulevan laajentumisen myötä; katsoo laajentumisen tarjoavan hyvän tilaisuuden harkita perusteellisesti uudelleen jo nyt yleensä hyvin kankeasti toimivien hallintoneuvostojen kokoonpanoa ja työtapoja; kehottaa komissiota antamaan viimeistään 31. heinäkuuta 2003 asiaa koskevia ehdotuksia erillisvirastojen perustamissäädösten muuttamiseksi ja pohtimaan samalla mahdollisuutta perustaa samankaltaisia tehtäviä hoitaville elimille yhteisiä hallintoneuvostoja; 29. palauttaa mieliin tilintarkastustuomioistuimen lausunnon(8), jossa todetaan erillisvirastojen johtajien olevan vaarassa joutua liian suureen riippuvuuteen komissiosta; kehottaakin komissiota ehdottamaan viimeistään 31. heinäkuuta 2003 virastojen perustamissäädösten muuttamista siten, että virastojen johtajat voidaan vastaisuudessa nimittää vasta Euroopan parlamentin annettua hyväksyntänsä; 30. kehottaa komissiota tekemään kattavan tutkimuksen yhteisön eri elinten nykyisistä tehtävistä, jotka saattavat olla päällekkäisiä tai päämääriltään yhteneviä, jotta voidaan ehdottaa asianmukaisia ratkaisuja, mukaan lukien virastojen mahdollinen yhdistäminen; panee merkille komission todenneen, että Cedefopin ja Euroopan koulutussäätiön sekä Euroopan elin- ja työolojen kehittämissäätiön ja Euroopan työturvallisuus- ja työterveysviraston tehtävät saattavat olla osittain päällekkäisiä(9); 31. kehottaa komissiota sisällyttämään toimintaohjelmaansa myös tarvittavat ehdotukset sen varmistamiseksi, että komission yksiköiden ja erillisvirastojen toimintojen päällekkäisyydeltä vältytään, ja noudattamaan siten tekemäänsä eurooppalaista hallintotapaa koskevaa ehdotusta, jonka tavoitteena on komission keskittyminen ydintehtäviensä hoitamiseen. (1) EYVL C 326, 27.12.2002, s. 42. (2) EYVL L 39, 13.2.1975, s. 1. (3) EYVL L 181, 23.7.1993, s. 11. (4) EYVL L 248, 16.9.2002, s. 1. (5) EYVL L 158, 17.6.2002, s. 59. (6) EYVL L 357, 31.12.2002, s. 72. (7) EYVL L 136, 31.5.1999, s. 15. (8) Tilintarkastustuomioistuimen lausunto 10/2002 komission ehdotuksesta Euroopan yhteisön erillisvirastojen perustamissäädösten muuttamiseksi uuden varainhoitoasetuksen hyväksymisen johdosta (EYVL C 285, 21.11.2002, s. 4). (9) Ks. budjettipääosaston työasiakirja yhteisön hajautettujen erillisvirastojen hallintokuluista ja kustannuslaskennasta.